SL
C 322/2
Uradni list Evropske unije
26.8.2022
SVET Sklepi Sveta o ukrepih civilne zaščite v zvezi s podnebnimi spremembami (2022/C 322/02)
SVET EVROPSKE UNIJE – ob upoštevanju naslednjega:
I.
UVOD
1.
OB OPOZARJANJU, da naj bi s cilji trajnostnega razvoja, določenimi v Agendi 2030 Združenih narodov, Pariškem sporazumu o podnebnih spremembah in Sendajskem okviru za zmanjševanje tveganja nesreč za obdobje 2015–2030, zmanjšali tveganje podnebnih nesreč;
2.
OB UPOŠTEVANJU člena 196 Pogodbe o delovanju Evropske unije (PDEU), ki spodbuja sodelovanje med državami članicami pri odzivanju na nesreče, in člena 222 PDEU, v skladu s katerim Unija in njene države članice delujejo v duhu solidarnosti, če je država članica žrtev nesreče;
3.
OB UPOŠTEVANJU prednostne naloge, ki jo je Unija izrecno namenila zelenemu prehodu in varstvu biotske raznovrstnosti v okviru zelenega dogovora, cilja podnebne nevtralnosti iz Uredbe (EU) 2021/1119 ter projekta, podprtega s svežnjem za okrevanje, bolj zelene, odpornejše Evrope, ki je bolje pripravljena na soočanje s sedanjimi in prihodnjimi izzivi, tudi pri zunanjem delovanju;
4.
OB POUDARJANJU, da ima mehanizem Unije na področju civilne zaščite, vzpostavljen leta 2001 in okrepljen zlasti v letih 2013, 2019 in 2021, vse pomembnejšo vlogo pri odzivanju Evrope na naravne nesreče in nesreče, ki jih povzroči človek, da nedavna sprememba mehanizma Unije na področju civilne zaščite določa cilje za odpornost na nesreče na podlagi sedanjih in v prihodnost usmerjenih scenarijev ter da navedeni mehanizem prispeva k doseganju splošnih ciljev Unije glede financiranja na področju podnebja in biotske raznovrstnosti;
5.
OB SKLICEVANJU na sklepe Sveta z dne 4. junija 2009 o ozaveščanju na področju civilne zaščite, z dne 30. novembra 2009 o okviru Skupnosti za preprečevanje nesreč v EU in z dne 3. oktobra 2011 o vlogi prostovoljnih dejavnosti v socialni politiki, v katerih je poudarjeno, da prostovoljne dejavnosti koristijo prostovoljcem, skupnostim in družbi kot celoti; ustanovitev evropske solidarnostne enote leta 2018; pomen civilne družbe ter državljanov in državljank za povečanje varnosti in odpornosti; ter zaveze Unije za evropsko leto mladih 2022;
6.
OB OPOZARJANJU na sklepe Sveta z dne 3. junija 2021 o oblikovanju Evrope, odporne proti podnebnim spremembam – nova strategija EU za prilagajanje podnebnim spremembam, in z dne 23. novembra 2021 o krepitvi pripravljenosti, zmogljivosti odzivanja in odpornosti na prihodnje krize;
7.
OB UGOTAVLJANJU, da so učinki podnebnih sprememb očitni in da ekstremni pojavi, povezani s podnebnimi spremembami, postajajo pogostejši, intenzivnejši in vztrajnejši, kar povečuje tveganje človeških, materialnih in naravnih izgub, ter poudarja, da morajo države članice ukrepati na tem področju;
8.
OB PRIZNAVANJU znanstvenih ocen podnebnih sprememb, njihovih posledic in morebitnih prihodnjih tveganj ter možnosti prilagajanja in blažitve, ki jih je pripravil Medvladni forum Združenih narodov za podnebne spremembe;